બાજીગર એટલે? ગુજરાતી લેક્સિકનમાં તેનો અર્થ આ પ્રમાણે આપવામાં આવ્યો છેઃ યુક્તિથી રમાડી જાણનાર, ખેલાડી, માકડાં વગેરેનો ખેલ કરનાર, મદારી. બાજીગર '21મી સદીના રાજેશ ખન્ના' શાહરૂખ ખાનની શરૂઆતની સફળ પુરવાર થયેલી ફિલ્મોમાંની એક હતી. બાલ્યાવસ્થામાં લાંબું વિચારવાની ક્ષમતા નહોતી, ફિલ્મની ગુણવત્તાનો જરાં સરખો પણ ખ્યાલ નહોતો ત્યારે આ ફિલ્મ અતિ મનોરંજક લાગી હતી. તેનો એક સંવાદ અતિ લોકપ્રિય થયો હતો. 'હાર કર જીતનેવાલે કો બાજીગર કહેતે હૈ...' ગયા મહિને પાંચ રાજ્યોની વિધાનસભાની ચૂંટણીઓના પરિણામો આવ્યાં પછી મને આ સંવાદ વારંવાર યાદ આવે છે. દેશમાં અત્યારે બાજીગરી ચાલે છે. ભારતીય રાજનીતિમાં એક પછી એક બાજીગર આવે છે અને સફળતાના નવા માપદંડ સર કરે છે. પ્રજાને પણ મજા પડે છે. બાજીગરોના ખેલ જોઈને હરખે હરખે છેતરાય છે.